แผนชำระเงินปี’55เน้นประโยชน์บัตรเดบิต
ธปท.แย้มแผนงานพัฒนาระบบชำระเงินปี 2555
13 ธ.ค. 2554

ธปท.แย้มแผนงานพัฒนาระบบชำระเงินปี 2555 
เน้นเพิ่มประสิทธิภาพผลิตภัณฑ์ทางการเงินทางอิเล็กทรอนิกส์ โดยเฉพาะการใช้ประโยชน์จากบัตรเดบิต 
แหล่งข่าวจากธนาคารแห่งประเทศไทย (ธปท.) เปิดเผยว่า ขณะนี้ ธปท.อยู่ระหว่างการจัดทำแผนงานและเป้าหมายในการดำเนินงานของระบบการชำระเงินในปี 2555 ซึ่งจะไม่เน้นสร้างผลิตภัณฑ์ใหม่ๆ ในการชำระเงิน แต่จะเน้นใช้ประโยชน์และประสิทธิ ภาพจากผลิตภัณฑ์ทางการเงินเดิมที่มีอยู่ โดยเฉพาะการใช้ประโยชน์และใช้จ่ายผ่านบัตรเดบิตแทนการใช้กดเงินสดอย่างเดียวเช่นในปัจจุบัน เป็นต้น รวมถึงจะเร่งให้ความรู้ด้านการชำระเงินแก่ประชาชนผู้บริโภค สร้างความเข้าใจเข้าถึงในระบบการชำระเงิน และดูแลค่าธรรมเนียมให้เหมาะสม
“ตอนนี้ทีมงานอยู่ระหว่างการกำหนดยุทธศาสตร์ที่สำคัญที่ทำในปีหน้า เพื่อเสนอต่อผู้บริหารของ ธปท. ซึ่งปีนี้คงต้องทำงานประสานกับภาคเอกชน ผู้ประกอบการ และธนาคารพาณิชย์มากขึ้น เพื่อช่วยกันเพิ่มประสิทธิภาพผลิตภัณฑ์ทางการเงินทางอิเล็กทรอนิกส์ที่เรามีอยู่แล้วให้เกิดประโยชน์สูงสุด ให้ประชาชนหันมาใช้แทนเงินสดมากขึ้น เช่น อาจจะขอความร่วมมือให้หน่วยงานราชการ หรือโรงพยาบาลรับชำระผ่านบัตรเดบิตมากขึ้น เป็นต้น แต่อย่างไรก็ตามในรายละเอียดยังไม่ชัดเจน อยู่ระหว่างการหารือเพื่อส่งเสริมให้คนใช้จ่ายชำระเงินผ่านบัตรเดบิตที่มีอยู่กว่า 30 ล้านใบ แต่มีการจ่ายเงินเพื่อซื้อสินค้าผ่านบัตรเดบิตในปัจจุบันเพียง 1% ให้มากขึ้นกว่านี้” แหล่งข่าวเปิดเผย
ทั้งนี้ การดำเนินงานด้านระบบชำระเงินยังต้องเตรียมการด้านกฎหมายให้พร้อม และรองรับการชำระเงินผ่านระบบอิเล็กทรอนิกส์ และส่วนหนึ่งเพื่อปูทางสำหรับการเชื่อมโยงระบบการเงิน การชำระเงินระหว่างประเทศในประชาคมเศรษฐกิจอาเซียนด้วย